text: Grænsekøbmanden "Calle" er død
  28 september 2015 kl. 05.48
  Grundlæggeren af grænsebutikken Calle, Antoni Andresen, er fredag død af et hjertestop. Han blev 79 år gammel.
  Den kendte grænsekøbmand Antoni "Calle" Andresen fik hjertestop, da der opstod komplikationer i forbindelse med en operation på Aabenraa Sygehus. Det fortæller hans hustru gennem mere end 50 år, Magda Andresen, til JydskeVestkysten.
  Antoni Andresen voksede op i Jejsing, hvor hans far var købmand, og Antoni Andresen blev medejer af butikken i 1959.
  I 1973 åbnede han sin første lille butik i Aventoft sammen med sin hustru, og den lille forretning voksede sig til det Calle-imperium, som de fleste kender. I 2010 solgte han sit livsværk til konkurrenten Fleggaard.
  Han efterlader sig sin hustru og sønnerne Herbert og Carl og deres familier.
  